Tommy Steine tilbake i retten: – Skulle helst ikke vært her
Det er avsatt tre dager til ankesaken i Eidsivating lagmannsrett på Eidsvoll hvor Tommy Steine og hans advokat, Jørgen Klaveness, nok en gang må gjøre rede for komikerens økonomiske disposisjoner til Santander Consumer Bank, som finansierte hans kjøp av luksusbiler fra skandalerammede Auto-Forum i Drammen for tre og et halvt år siden. – Hvordan opplever du å sitte en ny runde i retten? – Jeg tenker bare på at jeg aller helst ikke skulle være her, sier Steine til VG. – I fjor sommer ble din hytte lagt ut for salg, ble salget gjennomført? – Hytta ble solgt, ja, bekrefter komikeren. Steine forklarer at han skylder banken drøyt 1,2 millioner, inkludert renter. – Med saksomkostninger blir det mellom 1,6 og 1,7 millioner, forklarer han. Nedre Romerike tingrett avgjorde i fjor sommer at komikeren ikke var forpliktet til å betale bankens krav på 1,9 millioner kroner. Tingretten konkluderte med at Santander som låneinstitusjon skal bære det økonomiske ansvaret for forpliktelser som en kjøper og selger avtaler i det skjulte for finansinstitusjonen.Santander mener det er en feilvurdering og banken anket. Advokat Klaveness har tidligere sagt til VG at han tror utfallet i den nye rettsrunden blir det samme. – Santander har byttet advokat, men det tror jeg ikke vil bety noen forskjell. Men saken er prinsipielt viktig, så all honnør til Steine for at han tar den, sier Klaveness. Advokaten mener bankene helt systematisk bryter loven. – Og ved å bryte loven skaper de risiko, en risiko de selv ikke vil være med på å ta. De låner ut penger de ikke har lov til å låne ut, og det skaper en del elendighet. Jeg har knapt ord for det. Det er nesten som da man hadde bilbeltepåbud men ingen gebyr for å bryte det, mener Klaveness.* I juni 2011 kjøpte Steine først en BMW av Auto-Forum for snaut 1,2 millioner kroner. * Deretter kjøpte han en Range Rover til 799.000 kroner av samme firma. Det har også vært en tredje bil inne i bildet senere, en Porsche, men den ble finansiert gjennom DNB og ikke Santander. Steine opparbeidet seg milliongjelden etter å ha kjøpt bilene i forbindelse med den mye omtalte Auto-Forum-konkursen, hvor en rekke kjendiser hadde inngått forlokkende gjenkjøpsavtaler. Steine solgte bilene og salgsoppgjøret gikk til banken som nedbetaling på de opprinnelige lånene. Ifølge Klaveness gjenstår det nå en gjeld på 1,2 millioner av et opprinnelig krav på 1,9 millioner, og saken handler nå om hvorvidt Steine har ansvar for restlånene. Komikeren hevdet at han stolte blindt på Auto-Forum.– Jeg er en enkel, liten gutt i en stor kropp, som blir helt blendet når jeg ser slike biler. Jeg stolte på at alt var i orden med papirene og avtalene og antok at Santander ville reagert om noe var galt, forklarte han følelsesladd i Nedre Romerike tingrett. Steine og flere andre kjendiser ble lovet at de skulle få tilnærmet hele kjøpesummen tilbake, men det var før selskapet ble tvangsoppløst. Komikeren satt igjen med tre belånte biler og sluttet etter hvert å betale ned på lånene til Santander Consumer Bank. Auto-Forum i Drammen ble slått konkurs sommeren 2013. Steines advokat har tidligere anført at Auto-Forum var å regne som en formell finansagent for Santander. – Spørsmålet er hva banken visste eller burde visst, bemerket Klaveness i tingretten.Komikeren hevdet at Auto Forum-innehaveren skrøt av at Alexander Dale Oen, Kristian Kjelling og andre kjente idrettsnavn hadde kjøpt luksusbiler av Auto-Forum. – Josef fra Madcon ble også nevnt. Det samme ble Morten Ramm. Alle var i en halleluja-stemning, hevdet Steine videre. Steine erkjente i retten at han ble ble advart mot å inngå en gjenkjøpsavtale. – Jeg gjorde en skriftlig avtale om at de skulle overta og selge den. I mellomtiden skulle jeg bare betale renter. Deretter skulle de finne en ny bil til meg, fortalte Steine i sitt partsinnlegg. Etterhvert ante han ugler i mosen og begynte å få panikk. Gjenkjøpsavtalen var ikke mye verdt. Komikeren ringte kolleger og andre bekjente. – Terje Sporsem, Peter Peters, Jon Øigarden og Martin Solvang. Felles for alle var at de hadde fått en gjenkjøpsavtale. Tipper at det finnes minst tretti personer til, erklærte Steine.Steines advokat mener at saken i virkeligheten handler om forbrukervern i finanssektoren. Klaveness fremmet følgende hovedspørsmål i sin prosedyre: – Hvilken realitet ligger det i de begrensningene som loven setter for maksimalutlån? En av grunnene til at Santander er blitt størst på bilfinansiering i Norge, er at de låner ut mer enn det som er lovlig, påsto Tommy Steines advokat. – Jeg fikk ingen informasjon fra Santander om at noe var galt. Jeg ringte til banken og forklarte situasjonen. Og DNB Nor. Det er noe som ikke stemmer, mente jeg, erklærte Tommy Steine.
Tommy Steine (45) ble i fjor sommer frikjent for millionkravet fra Santander Consumer Bank etter kjøpet av luksusbiler. Dommen ble anket. I dag er komikeren tilbake i retten.